ועדת הפנים ואיכות הסביבה, כנסת 15, פרוטוקול מספר 198, 2000-12-19 09:30

דוד אזולאי: בוקר טוב לכולם, אני מתכבד לפתוח את ישיבת הוועדה.

דוד אזולאי: אני מקדם בברכה את נציבת שירות בתי הסוהר, רב גונדר אורית אדאטו וכל הצוות שלה.

דוד אזולאי: אנחנו מקיימים היום מפגש היכרות עם הנציבה שתיתן סקירה על פעולות השב"ס.

דוד אזולאי: בהזדמנות זו אני רוצה להודות לנציבה על כך שהיא מופיעה בוועדה ויחד עם זה אני גם מתנצל על הנוכחות הדלה של חברי הכנסת, מפאת ההתפתחויות שהיו אמש בכנסת.

דוד אזולאי: הוועדה סיירה בכמה מתקנים של השב"ס – במעשיהו, באיילון, כלא חרמון וכלא צלמון.

דוד אזולאי: אנחנו אמורים לסייר במקומות נוספים בהמשך.

דוד אזולאי: אני חייב לציין שלמדנו הרבה מאוד וחברי כנסת שלא הצטרפו לסיורים הפסידו.

דוד אזולאי: אלה שסיירו יכלו לראות את ההבדלים המשמעותיים בין המקומות השונים.

דוד אזולאי: לכל מתקן יש את הייחודיות שלו והתרשמנו שאנשי השב"ס עושים מלאכת קודש, מלאכה קשה ויוצאת מהכלל.

דוד אזולאי: קשה מאוד לעבוד יום-יום עם האנשים האלה.

דוד אזולאי: ברור שיש אסירים יותר טובים ופחות טובים, יותר ממושמעים ופחות ממושמעים, אבל בכל מקרה העבודה איתם קשה מאוד.

דוד אזולאי: יש הרבה דברים הטעונים שיפור.

דוד אזולאי: אני יכול לציין שני דברים שמאוד בלטו לעין: מספר המיטות לאסירים והצפיפות בחדרים.

דוד אזולאי: זה מצב מאוד לא נורמלי ואבסורדי שחובה לתת לעציר מיטה – וזה בסדר גמור – אבל זה מביא למצב שלפעמים האסירים לא מקבלים מיטה, כי חובה לתת מיטה לעצירים.

דוד אזולאי: בכל הסיורים שלנו לא היה מקום אחד שהנושא הזה לא עלה, אפילו בחרמון וצלמון, שנחשבים לבתי כלא מאוד מתקדמים.

דוד אזולאי: דרך אגב, מי שביקר בכלא חרמון ובכלא צלמון היה צריך כל הזמן לשנן לעצמו שזה בית כלא.

דוד אזולאי: יש שם אווירה מיוחדת ויחסית התנאים שם טובים מאוד.

דוד אזולאי: בעיית הסמים בבתי הסוהר היא בעיה קשה.

דוד אזולאי: רק היום שמענו על תופעות כאלה ברחוב, בבתי הספר ואצל ילדים מאוד צעירים.

דוד אזולאי: לפי הדיווחים שקיבלנו למעלה מ-60% מהאסירים הם צרכני סמים.

דוד אזולאי: שאלתי אז את השאלה ואני שואל גם היום – האם אין רצון של שירות בתי הסוהר לאפשר את הדבר הזה, כדי שזה ייתן שקט?

דוד אזולאי: לא מתקבל על הדעת ש-60% מהאסירים הם צרכני סמים והסמים מגיעים לבתי הכלא אולי בקלות.

דוד אזולאי: תוך כדי הסיור בבתי הסוהר עמדנו על בעיה, שאינה רק של בתי הסוהר , אלא של כולנו, שכאשר אסיר משתחרר מהכלא ויוצא לחברה, בעצם אז מתחילות הצרות שלו.

דוד אזולאי: לצערי הרב לא כולם מוכנים לקלוט את האנשים האלה וייתכן שזו הסיבה שהם חוזרים שוב לאותו מקום שהביא אותו לאן שהביא אותו.

דוד אזולאי: אני חושב שאנחנו צריכים לפעול יחד עם שירות בתי הסוהר, על מנת למצוא פתרון באמצעות משרדי ממשלה ומוסדות ציבור, שיחייבו לקלוט אסירים כאלה לתקופה מסוימת עד שייקלטו במסגרות רגילות.

דוד אזולאי: אני מבקש לקרוא לגברתי מכתב שקיבלתי מאחד האסירים לאחר הסיור שלנו בכלא.

דוד אזולאי: המכתב הוא בעניין מב"ן וכל מה שקשור לבריאות הנפש.

דוד אזולאי: כותב לי אותו אסיר: "פניתי כמה פעמים ביוזמתי בכתב למב"ן, על מנת לקבל טיפול פסיכולוגי, ואכן נפגשתי איתם פעמיים.

דוד אזולאי: פעם אחת – לפני שנה – אמרו לי שאני אקבל טיפול פסיכולוגי, ורק שמונה חודשים לפני מועד החופשות שלי היתה הפגישה השניה שלי.

דוד אזולאי: בפגישה השניה שנערכה לפני חודש נאמר לי שאני אתחיל לקבל טיפול רק בעוד מספר שנים.

דוד אזולאי: החוק אומר שאחרי שלוש שנים אני זכאי לצאת לחופשות, אבל אני לא מבין מדוע הם משקרים, בעיקר עם אסירים דתיים שנמצאים באגף התורני".

דוד אזולאי: אני נתקלתי בזה באופן אישי שאסיר שהיה צריך לקבל שירותי בריאות נפש, אך הוא לא קיבל את השירות הזה, למרות פנייתי והתערבותי.

דוד אזולאי: התוצאה של זה היא שאותו אסיר לא יכול היה לצאת לחופשות, ומצב זה ממשיך עד היום.

דוד אזולאי: מיותר להסביר שהדבר היחיד שיש לאסיר זה אותה חופשה, ואם זה נמנע ממנו בגלל שמב"ן לא ראה אותו או בגלל שיש לכם דרישות למתן השירות הזה עד שהאסיר יודה, זה בעייתי מאוד וצריך לתת על כך את הדעת.

דוד אזולאי: בסיורים שלנו עלו נושאים נוספים, כמו בעיית הביקורים של בני המשפחות.

דוד אזולאי: אני חושב שימי הביקורים וכן השעות המוקצות לכך הם בעייתיים.

דוד אזולאי: הביקורים מתקיימים בימי שישי, שבת וראשון.

דוד אזולאי: אני מבין שההיגיון שעומד מאחורי זה, זה ימי המנוחה לכל הדתות.

דוד אזולאי: שעות הביקור בימי שישי מהווים בעיה לאדם שומר מסורת, בשבת בוודאי שזה לא אפשרי, ולכן האפשרות היחידה שנותרה לו זה ביקור ביום ראשון.

דוד אזולאי: ביום ראשון אפשר להגיע לביקור עד השעה שלוש, ואם הוא גר במקום מרוחק מבית הכלא, זה אומר שכדי לבקר את האסיר המבקר צריך להפסיד יום עבודה או שהילדים מפסידים יום לימודים.

דוד אזולאי: יש גם מגבלה לגבי מספר המבקרים, כלומר מותר רק לשניים-שלושה מבוגרים ועוד שניים-שלושה ילדים.

דוד אזולאי: אני חייב לציין שראיתי מקרה מסוים שמנהל בית הכלא היה גמיש ואיפשר לקצת יותר אנשים לבקר.

דוד אזולאי: זמן הביקור אף הוא מוגבל, ומחצית השעה או השעה המוקצים לביקור, אינם מספיקים.

דוד אזולאי: הנושאים האלה חייבים לבוא על תיקונם.

דוד אזולאי: אומנם אסיר הוא אסיר, עשה מה שעשה, אבל יש לו ילדים, אישה והורים, ולכן הדבר הזה חייב לבוא על פתרונו כמה שיותר מהר.

אורית אדאטו: אנחנו מודים על ההזדמנות שניתנה לשירות בתי הסוהר לבוא לכאן ולהציג בפניכם נתונים ומידע על הנעשה בשירות בתי הסוהר.

אורית אדאטו: אנחנו מאוד מכבדים את המעמד ולכן באנו בהרכב רחב, כי היה לנו חשוב שתכירו את האנשים שעוסקים במלאכה.

אורית אדאטו: כל אחד מאנשי השב"ס הנוכחים כאן מופקד על תחום מאוד משמעותי בשירות בתי הסוהר.

אורית אדאטו: אני בהחלט מקבלת את האמירה ומברכת עליה שטוב מראה עיניים ממשמע אוזניים.

אורית אדאטו: כלומר, יותר טוב להגיע ולראות את הדברים בעיניים, מאשר הרבה מאוד הרצאות או פגישות, כי כך רואים באמת את הדברים באופן בלתי אמצעי וגם פוגשים את האנשים והעשייה, וזה נותן את ההתרשמות היותר משמעותית.

אורית אדאטו: כך גם רואים ומבחינים בין ההבדלים המאוד משמעותיים שבין המתקנים הישנים לחדשים.

אורית אדאטו: גם פה אני רוצה להדגיש ולומר שמעבר לזה שצריך לפעמים לצבוט את עצמנו ולשאול אם זה בית סוהר, צריך לזכור שגם כלוב מזהב ותנאים מאוד טובים הוא כלוב.

אורית אדאטו: כלומר, שלילת החירות זה משהו שאין דומה לו, וברגע שנשללה החירות מאנשים, למרות התנאים שיכולים להיות טובים, בכל זאת החירות שלולה מהאדם.

אורית אדאטו: זה לא מוריד מהמשמעות שכאשר המתקן גם אינו ראוי והצפיפות היא גדולה והתנאים הם קשים, המצב הוא הרבה יותר קשה.

אורית אדאטו: היינו רוצים לראות את עצמנו במתקנים שמרביתם הם כדוגמת המתקנים החדשים שראיתם בביקורים שלכם, כמו חרמון, צלמון או בית מעצר הדרים, כאשר לכל אחד יש ייחודיות ומאפיינים משלו.

אורית אדאטו: אנחנו מזמינים אותך, יושב ראש הוועדה, ואת חברי הוועדה האחרים לסייר בעוד בתי סוהר, גם בדרום הארץ, כדי להכיר את האוכלוסיה שנמצאת שם, גם בבתי הסוהר הביטחונים, כדי ללמוד את ההתמודדות שלנו עם סוג אחר של אוכלוסיה.

אורית אדאטו: ככל שמבקרים יותר, לומדים יותר, גם על הארגון, גם על המאפיינים שלו וגם על דרכי הפעולה שלו.

אורית אדאטו: (הוצג שקף – הבסיס החוקי)

אורית אדאטו: השב"ס בעל ייעוד חברתי.

אורית אדאטו: בהמשך ניתן את המשמעות של הייעוד החברתי של הארגון הזה, שבעצם שומר במשמורת את אסירי מדינת ישראל, כי אלה לא אסירי שב"ס.

נסים דהן: גם אלה שנמצאים בבתי הסוהר בשל עבירות ביטחוניות שייכים לשירות בתי הסוהר?

אורית אדאטו: כן.

אורית אדאטו: לא כל האסירים הביטחוניים נמצאים אצלנו, כי גם לצה"ל יש בית כלא, כלא מגידו, שמחזיק חלק מהאסירים הביטחוניים.

אורית אדאטו: החלק הגדול של האסירים הללו נמצא בשירות בתי הסוהר.

אורית אדאטו: הבסיס החוקי של השב"ס הוא פקודת בתי הסוהר (נוסח חדש), משנת 1971.

אורית אדאטו: על בסיס הפקודה הזאת הותקנו התקנות שאנחנו עובדים על פיהן.

אורית אדאטו: בשב"ס יש 16 מתקני כליאה ועוד שני מתקנים רפואיים, שגם הם מתקני כליאה, הכוונה למרכז הרפואי שלנו והמרכז לבריאות הנפש.

אורית אדאטו: גוש שרון כולל בתוכו את בית סוהר כרמל הצמוד לכלא 6 של צה"ל, בית הסוהר השרון ובית מעצר הדרים, שנמצאים בסמיכות.

אורית אדאטו: כאן מאוד בולט ההבדל בין חדש לישן – בית מעצר הדרים הוא חדש, יפה ומואר, ולצידו בית סוהר השרון, שגם הוא מבנה ישן ממורשתם של הבריטים.

אורית אדאטו: בצומת בית-ליד נמצא כלא אשמורת, שנמצא על התוואי העתידי של חוצה ישראל, ששם אותו בסימן שאלה להמשך קיומו.

אורית אדאטו: בגוש השרון יש גם את מפקדת גוש השרון הנמצאת גם היא באותו המקום.

אורית אדאטו: בגוש דרום, שהוא הגוש הגדול ביותר מבחינה גיאוגרפית, מרוכזים ארבעה בתי סוהר, שניים ביטחוניים בייעודם העיקרי – שיקמה באשקלון ונפחא במצפה רמון – ושניים שהם פליליים – אשל ואוהלי קידר, שניהם בבאר שבע במתחם אחד ושם גם יושבת מפקדת גוש הדרום.

אורית אדאטו: בשיקמה ונפחא עיקר האוכלוסיה היא אסירים ביטחוניים תושבי השטחים וחלקם הם שוהים בלתי חוקיים.

אורית אדאטו: גם בשאטה וגם בבית מעצר הדרים יש לנו אגפים של אסירים ביטחוניים.

יעקב ליצמן: יש גם אסירות ביטחוניות?

אורית אדאטו: יש ארבע אסירות ביטחוניות והן נמצאות בבית כלא נווה תרצה.

אורית אדאטו: מכיוון שיש רק בית כלא אחד לנשים, יש שם גם עצורות, וגם שפוטות, וגם קטינות במידה שיש, וגם ביטחוניות ושוהות בלתי חוקיות.

אורית אדאטו: יש שם מקבץ מאוד גדול וזו בעיה בפני עצמה.

אורית אדאטו: יש כ-9,400 אסירים בשירות בתי הסוהר.

אורית אדאטו: המספר הזה משתנה מידי יום ביומו בהתאם לקליטה ממשטרת ישראל.

אורית אדאטו: הממוצע נע סביב 9,400 אסירים.

רחמים מלול: מה אחוז העצורים בשב"ס?

רחמים מלול: רב גונדר אורית אדאטו:

דוד אזולאי: זה מה שנקרא חייבי שב"ס.

אורית אדאטו: זה המושג הבלתי פורמלי.

אורית אדאטו: יש גם כמה מאות חייבי שב"ס שעצורים עד תום ההליכים במשטרה.

דוד אזולאי: מה התקן המחייב?

אורית אדאטו: אין תקן מחייב.

אורית אדאטו: ביחס למצב בעולם אנחנו נמצאים באיזשהו מקום באמצע, בין המקובל באירופה – שם זה נע בין אחד ל-1.2 לבין 1 ל-1.6 – לעומת ארצות הברית שבבתי הסוהר הפדרליים הממוצע שם הוא אחד ל-4.4.

אורית אדאטו: כלומר אנחנו נמצאים באיזשהו מקום באמצע.

רחמים מלול: זה תלוי בסוג האסירים, אם הם מסוכנים יותר או מסוכנים פחות, ביטחוניים או לא ביטחוניים.

אורית אדאטו: יש שונות בסגלים בעיקר במקומות שיש טיפול, כי אז יש יותר סגל טיפולי.

אורית אדאטו: מבחינת הביטחון יש גם שונות מסוימת, אבל לא מאוד גדולה, משום שתקן לאגף הוא תקן לאגף ואפשר להוסיף זקיף ביטחון אם יש נסיבות מיוחדות או מגדל בבית סוהר כזה או אחר.

אורית אדאטו: לעומת זאת בבית סוהר שיקומי יהיו יותר אנשי טיפול.

אורית אדאטו: (הוצג שקף – התפלגות אסירים לפי גיל ומין)

רחמים מלול: יש לכם גם התפלגות לפי מוצא?

אורית אדאטו: ממש לא.

אורית אדאטו: יש לנו התפלגות רק בעניין של גילאים וסוגי מאסר.

אורית אדאטו: אם רוצים אפשר לנסות ולהוציא גם את הנתון הזה.

אורית אדאטו: בקרב האסירים והעצורים עיקר האוכלוסיה הם פליליים, כ-88%.

אורית אדאטו: יש כאלף ביטחוניים, שזה כ-11%.

דוד אזולאי: הכוונה לאלה שנמצאים בבתי הכלא הצבאיים?

אורית אדאטו: לא, מדובר רק בכאלה שנמצאים בשירות בתי הסוהר.

אורית אדאטו: בכלא מגידו יש עוד כ-500 אסירים ביטחוניים והם שייכים לצה"ל.

אורית אדאטו: אנחנו נמצאים איתם בקשרי גומלין ולעיתים אנחנו מעבירים ממקום למקום, אנחנו מסייעים אחד לשני, אנחנו נותנים שירותים לצה"ל בהיבט הזה, אבל אלה שנמצאים אצלנו הם תחת הפיקוח שלנו.

אורית אדאטו: (הוצג שקף – אסירים לפי עבירות)

רחמים מלול: מה ההבדל בין זה לבין עבירות מוסר?

אורית אדאטו: יש כאלה שמוגדרות כעבירות מין פרופר.

חיים שמולביץ: עבירות מין זה עבירות של אונס, מעשה מגונה בכוח ודברים מהסוג הזה.

חיים שמולביץ: עבירות מוסר אחרות זה יכול להיות בעניין של שידול לזנות, סרסרות וכד'.

יעקב ליצמן: לאיזה קטיגוריה שייכים אלה השפוטים על אלימות במשפחה?

אורית אדאטו: הם משתייכים בעיקר לעבירות של גוף האדם וחיי אדם.

גונדר אבי ילניק: זה סיווג סטטיסטי שמקובל במשטרה ואנחנו משתמשים בו.

דוד אזולאי: בעבירות סמים יש 1,064 אסירים שזה כ-12% מכלל האסירים, אבל בכל זאת כ-60% מהאסירים הם צרכני סמים.

דניאלה במברגר-אנוש: כי זו לא הסיבה שבגינה הם הגיעו.

דוד אזולאי: זה אולי אומר שיכול להיות שיש אסירים שאף פעם לא נגעו בסמים ולא היה להם קשר לסמים, והם נפגעי סמים בתוך בתי הסוהר.

אורית אדאטו: אלה שיושבים על עבירות סמים הם סוחרי הסמים ומשדלים לשימוש בסמים ולא מדובר במשתמשים.

יעקב ליצמן: כמה אחוז מהאסירים נתפסים על סמים בתוך כותלי בתי הסוהר?

אורית אדאטו: אין לי נתונים באחוזים.

אורית אדאטו: אנחנו עוסקים גם במניעה, גם באכיפה, גם בענישה וגם בטיפול.

אורית אדאטו: אנחנו עוסקים בכל הדברים הללו על מנת לצמצם את התופעה.

אורית אדאטו: אנחנו תמיד שואלים איך בארצות הברית מתמודדים עם העניין.

אורית אדאטו: מסתבר ששם יש הרבה פחות – אם בכלל – חופשות.

אורית אדאטו: האסירים יוצאים פחות לחופשות וכך הם לא מגיעים למגע עם הסמים והם לא מביאים אותם כשהם חוזרים.

יעקב ליצמן: האם יש מקרים שאתם מתעלמים מאלה שמכניסים סמים לתוך בתי הסוהר?

אורית אדאטו: התשובה היא לא באל"ף רבתי.

אורית אדאטו: אין דבר כזה.

אורית אדאטו: המדיניות שלנו היא לטפל ולנסות לשרש את הנגע.

אורית אדאטו: יתרה מזאת, אני יכולה לומר שהרבה פעמים הדילמה היא בין העובדה שיש מידע מודיעיני על זה שהאיש מביא איתו סמים לבין היכולת שלנו להוכיח את העניין.

אורית אדאטו: ואז אנחנו נדרשים לכל מיני פעולות שמחייבות לבודד את האיש ולהשאיר אותו תחת השגחה של 24 שעות ביממה, על מנת שבאיזשהו שלב הסם שלא נמצא מחוץ לגופו ימצא את דרכו החוצה.

אורית אדאטו: התפיסה היא למנוע החדרת הסם, כדי שהוא לא יופץ בין האחרים.

אורית אדאטו: אין לי כרגע את הנתונים, אבל אני אוכל להביא בפניכם נתון לגבי כמה סם אנחנו תופסים על האסירים – אם על גופם ואם לאחר שיצאו מהם – או כמה סמים אנחנו תופסים על ידי פעולות מניעה.

אורית אדאטו: יש לנו יחידה מיוחדת לצורך העניין שנקראת יחידת "דרור" שעוסקת בנושא הזה.

דוד אזולאי: הם אנשי שב"ס?

אורית אדאטו: כן.

אורית אדאטו: הם התמחו בתחום מסוים והם מקבלים הרשאה מיוחדת לעשות כל מיני פעולות.

אורית אדאטו: אנחנו משתמשים לעיתים בסיוע של כלבי סמים של משטרת ישראל על מנת לאתר את הסמים.

אורית אדאטו: אנחנו נאבקים חזק מאוד בסם ובכל מקרה אנחנו לא מעלימים עין מהעניין.

אורית אדאטו: בשירות בתי הסוהר יש היום כ-1,300 עצורים עד תום הליכים.

אורית אדאטו: צריך להבין שמאז החלת חוק המעצרים חל גידול של 54% באנשים העצורים עד תום ההליכים.

אורית אדאטו: משטרת ישראל קולטת את מה שהיא מסוגלת לקלוט והגידול מתבטא אצלנו.

אורית אדאטו: במהלך השנים עלינו בכמות המעצרים עד תום ההליכים ממאות בודדות ל-1,300 איש בשנה האחרונה.

יעקב ליצמן: מה זה מראה לגבי בתי המשפט?

יעקב ליצמן: האם זה אומר שבית המשפט יותר מחמיר ומאפשר מעצר עד תום ההליכים?

אורית אדאטו: זה בגלל חוק המעצרים החדש.

אורית אדאטו: פעם אפשר היה לעצור עד 48 שעות בלי להביא בפני שופט ואילו היום זה רק 24 שעות ולאחר מכן מאריכים.

יעקב ליצמן: אם את אומרת שמספרם של אלה העצורים עד תום ההליכים גדל מאוד לאחרונה, זה סימן שבית המשפט מאפשר יותר מעצר עד תום הליכים.

אורית אדאטו: זה אולי נתון אחד.

אורית אדאטו: נתון שני זה שיש יותר מעצרים של המשטרה.

אורית אדאטו: זה מדליק אור אדום לגבי בית המשפט ולא לגבי המשטרה.

אורית אדאטו: צריך לקחת בחשבון עוד דבר – יש פעילות אכיפה מאוד גדולה של המשטרה.

אורית אדאטו: המשטרה עשתה בשנים האחרונות מאמצים מאוד גדולים ועוצרת יותר אנשים.

זאב בוים: זה אולי מראה גם שחוק המעצרים בטעות יסודו.

זאב בוים: קודם אפשר היה לעצור ל-48 שעות ואכן אז היו פחות מעצרים עד תום הליכים.

יעקב ליצמן: זה אומר שהיות שהמשטרה לא יכולה לעצור מעבר ל-24 שעות היא מבקשת מעצר עד תום הליכים.

זאב בוים: מה שאפשר היה להספיק ב-24 שעות הופך להיות בחלק מהמקרים למעצר עד תום הליכים.

יעקב ליצמן: וזה חמור.

זאב בוים: אולי החמור הוא בכך ששינו את החוק.

זאב בוים: זה חמור מבחינת העצירים, כי לבית המשפט קשה לפעמים לשקול את הדברים לנוכח אמירתה של המשטרה שהיא צריכה עוד זמן לחקור.

יעקב ליצמן: זה אומר שבית המשפט עושה מה שהמשטרה רוצה.

אורית אדאטו: אם היה יושב כאן המפכ"ל אין לי ספק שהוא היה אומר שבשנתיים האחרונות יש פעילות אכיפה הרבה יותר משמעותית ויותר איכותית ולכן זה מוביל ליותר מעצרים.

דניאלה במברגר-אנוש: אני מניחה שתדברי אחר כך על נתוני תפוסה, אבל דווקא בנקודה הזאת אני יודעת שיש הרבה תלונות מטעם המשטרה לגבי חוסר נכונות של השב"ס לקלוט את אותם עצורים עד תום הליכים, למרות שלטענתם יש מקום בשב"ס והם נאלצים להיות בבתי מעצר ללא מיטות ועל הרצפה.

אורית אדאטו: אני חושבת שברגע שציינתי את הנתון של עלייה ב-54% במעצרים עד תום הליכים ולמשטרה יש את אותם המקומות, המשמעות היא שכל האוכלוסיה הזאת נקלטה אצלנו.

אורית אדאטו: ציינתי את הנתון שלפני שנה-שנתיים היו רק 500 או 600 ואפילו פחות שהיו במעמד הזה בשירות בתי הסוהר והיום אנחנו מדברים על סדר גודל של 1,300 ויותר.

דניאלה במברגר-אנוש: ברור מהנתון שהכפלתם את התפוסה, אבל אני לא יודעת כמה מקומות נשארו ריקים.

דניאלה במברגר-אנוש: כלומר אם יש מקומות ריקים בשב"ס שלא נתפסים על ידי עצורים עד תום הליכים.

אורית אדאטו: אם שמעת את הפתיח של יושב ראש הוועדה בוודאי שמעת שמגיעים לבתי הסוהר ורואים אסירים ישנים על הרצפה.

אורית אדאטו: בנקודה הנוגעת לצפיפות צריך להבין שבמספרים מוחלטים יש פה ושם מקומות פנויים, אבל כאשר המקומות הפנויים הם בכלא הנשים, לא יוכנסו לשם עצירים גברים.

אורית אדאטו: כאשר המקומות הפנויים הם באגף הנוער בבית סוהר השרון, לא יוכנסו לשם עצורים בגירים.

אורית אדאטו: כאשר מדובר בבית סוהר לטעוני הגנה, לא יוכנסו לשם אחרים.

אורית אדאטו: גם הניסיון שלנו לאפיין את האוכלוסיות ולתת טיפול ייחודי גם הוא יש לו משמעות ולא תמיד אפשר לערב את האוכלוסיות.

אורית אדאטו: אי אפשר לערב עצורים עם אסירים ויש עוד הרבה מגבלות שלא מאפשרות למלא את המכסה עד תום.

אורית אדאטו: אנחנו מדברים על צפיפות אמיתית ולא על צפיפות מדומה.

דוד אזולאי: כשאת מדברת על 1,300 עצורים זה כולל גם נוער?

אורית אדאטו: זה כולל הכל.

רחמים מלול: כמה עצורים יש במשטרה?

תג"ד סולומון טוויזר: במשטרה יש היום 711 עצורים עד תום הליכים.

אורית אדאטו: בית המעצר שלנו הוא שלב המעבר ורק לאחר שהם נשפטים הם מועברים לבתי הסוהר.

אורית אדאטו: לכן בתי המעצר צפופים מאוד, כי הרבה מאוד עצורים נמצאים שם.

רחמים מלול: יש מצב שלעצורים אין מיטות?

אורית אדאטו: כמעט ואין מצב כזה.

רחמים מלול: באחד הסיורים שלנו באיילון ראינו עצורים ללא מיטות.

אורית אדאטו: באיילון אין עצורים.

רחמים מלול: בניגוד לאסירים, שאין להם חוק זכויות אסיר, לעצורים יש חוק זכויות העציר.

רחמים מלול: החוק אומר שלכל עציר חייבת להיות מיטה.

רחמים מלול: האם יש מצב שלעצורים אין מיטות?

אורית אדאטו: אין מצב כזה.

אורית אדאטו: יש מצב שבבית מעצר הדרים, שבו העצורים נדרשים ללון על מיטות, האסירים יורדים לישון על הרצפה.

דוד אזולאי: יש טענות קשות מצד האסירים על הדבר הזה והם טוענים שאפשר להוריד אסיר מהמיטה שלו לטובת עציר.

אורית אדאטו: נכון, זה החוק.

תג"ד סולומון טוויזר: בבתי הסוהר שהוועדה סיירה אין עצורים.

תג"ד סולומון טוויזר: אנחנו לא מחזיקים עצורים לא בצלמון ולא בחרמון.

דוד אזולאי: אני מדבר על אסירים שלא היתה להם מיטה באותם בתי כלא שבהם סיירנו, בגלל שבאותה תקופה היו הרבה עצורים והיו חייבים לתת להם מיטות.

תג"ד סולומון טוויזר: נכון לבוקר זה יש לי 287 אסירים בלי מיטה.

דוד אזולאי: האסירים מתלוננים קשות על כך.

דוד אזולאי: בחלק מהמקומות שביקרנו בהם ראינו צפיפות איומה.

יעקב ליצמן: בכלא איילון ראינו 14 אסירים בחדר, מהם שמונה על הרצפה.

יעקב ליצמן: אין שם מקום אפילו למזרונים.

עבד-אלמאלכ דהאמשה: כמה מהאסירים שנמצאים בשב"ס הם תושבי השטחים?

אורית אדאטו: יש כאלף אסירים ועצורים ביטחוניים תושבי השטחים.

אורית אדאטו: אפשר לראות שבנקודת הזמן הזאת 41% נמצאים במאסר ראשון, 20% מאסר שני וזה הולך ומצטבר.

אורית אדאטו: 12% זה אנשים שנמצאים במאסר שישי ומעלה.

אורית אדאטו: נוער ונשים מהווים 2% מכלל אוכלוסיית האסירים.

אורית אדאטו: חברי הכנסת מתעניינים בתחום הזה של הנוער, משום שלכולנו ברור שנוער זה לא מבוגר בגיל צעיר.

אורית אדאטו: זו אוכלוסיה מאוד ייחודית שיש לה מאפיינים מאוד ייחודיים ודורשת התמודדות, סיוע וטיפול מסוג אחר ממה שניתן לאוכלוסיית המבוגרים.

אורית אדאטו: רוב בני הנוער הם כאלה שגדלו בנסיבות שלא הכירו מה זה בית.

אורית אדאטו: רובם בוגרי מוסדות כאלה ואחרים.

אורית אדאטו: כשמגיעים לאגף הנוער, אחד הדברים היותר קשים הוא לראות כמה מהם שנולדו לאמותיהם בכלא הנשים בנווה תרצה.

אורית אדאטו: זה רק מראה את הקושי האמיתי שיש לאותם בני נוער, מה שמחייב אותנו להתייחס לאוכלוסיה הזאת בצורה אחרת, להקדיש לה מאמצים בחינוך וכו'.

אורית אדאטו: כך גם לגבי הנשים.

אורית אדאטו: זו אוכלוסיה ייחודית, שונה לחלוטין.

אורית אדאטו: מעצם העובדה שחלקן הגדול אמהות, חלקן אמהות חד הוריות, המשמעות של כניסה של האישה לבית הסוהר זה פירוק מוחלט של המשפחה.

אורית אדאטו: צריך לראות בעין כדי להבין – נכנסים לבית סוהר, חומות, מתקן כליאה לכל דבר, ויש שם איזשהו ביתן קטן שצבוע קצת אחרת, וכשנכנסים פנימה רואים שזה פעוטון.

אורית אדאטו: יש שם תינוקות שנולדו בבית הסוהר וגדלים שם עד גיל שנתיים.

אורית אדאטו: זה מצב אבסורדי, זו אנומליה – לא מסתדר ביחד גידול של תינוקות עם בית סוהר.

יעקב ליצמן: מה הגיל הצעיר ביותר למאסר?

אורית אדאטו: מגיל 14.

יעקב ליצמן: הם מקבלים חינוך בתוך כותלי בית הסוהר?

אורית אדאטו: חל עליהם חוק חינוך חובה עד גיל 16.

אורית אדאטו: יש כ-800 אסירים שיושבים על עבירות מין, מתוכם יש כאלה שיושבים על גילוי עריות.

אורית אדאטו: חשוב לדעת את זה, כי בנושא של עבירות מין צריך להבין שקורבן של עבירת מין הוא פוטנציאל כמעט ודאי להיות עבריין מין בעתיד.

אורית אדאטו: לכן זו תופעה שעלולה להכפיל את עצמה ומחייבת אותנו לטפל בדברים האלה בתשומת לב.

אורית אדאטו: לגבי אסירי אלימות במשפחה – 41% מהם במאסר הראשון.

אורית אדאטו: אנחנו רואים שגם פה יש מאסר שישי ומעלה.

אורית אדאטו: לא בהכרח שגם המאסרים הקודמים היו של אלימות במשפחה.

אורית אדאטו: כ-66% מהשפוטים בנושא אלימות במשפחה שפוטים עד חמש שנים.

אורית אדאטו: אנחנו רואים ש-70% מהם נמצאים בין גיל 26 לגיל 45.

אורית אדאטו: כלומר מדובר על אנשים מבוגרים.

אורית אדאטו: אנחנו רואים שלגבי 67% מאסירים זה מאסר ראשון.

אורית אדאטו: רוב האוכלוסיה של עברייני מין זה מאסר ראשון.

אורית אדאטו: כ-54% מהם שפוטים בין שלוש לעשר שנים, כ-66% שפוטים לתקופה של בין שלוש ל-15 שנה.

אורית אדאטו: אין כאן מאפיין מיוחד לגבי הגילאים, אבל צריך לשים לב שמעל גיל 50 האחוז לא קטן, כלומר זה לא אומר שאנשים מבוגרים הם לא בתוך האוכלוסיה הזאת.

אורית אדאטו: ב-1987 נכנס לתוקפו חוק לגבי נשפטים לשישה חודשים בעבודות שירות במשק הציבורי והפרטי.

אורית אדאטו: בעשור הראשון גדל מספר עובדי השירות, בעיקר בשלוש השנים האחרונות, והיום אנחנו מגיעים לסדר גודל של כ-1,700 אנשים.

אורית אדאטו: מ-1996 עד 2000 היה גידול משמעותי במספר הנשפטים לעבודות שירות, וזה אומר שבתי המשפט נוטים יותר ויותר להשתמש בחלופת המאסר.

אורית אדאטו: אם פעם דובר על עברייני הצווארון הלבן, אז היום אנחנו רואים אנשים שעברו עבירות מרמה, תאונות דרכים, רישוי ותעבורה, סמים, רכוש, גניבה, תקיפה, חבלה, עבירות מין.

אורית אדאטו: כלומר, זה כבר לא עברייני הצווארון הלבן.

אורית אדאטו: (הוצג שקף – המשפט האסטרטגי)

אורית אדאטו: (הוצג שקף – יעדים)

אורית אדאטו: 2.

אורית אדאטו: טיפול באוכלוסיות ייחודיות – נושא של נוער, נשים, אלימות במשפחה, עבריינות מין.

יעקב ליצמן: העליתי בכתב כמה פעמים את הבעיה לגבי חופשות אסירים.

יעקב ליצמן: אני חושב שיש מדיניות של השב"ס לא לתת חופשות לאסירים שלא הודו במעשיהם.

יעקב ליצמן: אני חושב שזה לא נכון, כי בן אדם שנשפט ולא רוצה להודות, לא מגיע לו עונש על כך ואסור לשלול ממנו את החופשות שלו.

יעקב ליצמן: יש לי רושם שמנסים להוציא בכוח הודאה מאסירים שבשום אופן לא רוצים לעשות את זה.

יעקב ליצמן: השב"ס טוען שאותו אסיר צריך כביכול טיפול בריאות נפשי.

יעקב ליצמן: אני לא שולל את זה שהוא אולי צריך טיפול, בעיקר כאלה שעוברים עבירות מין, אבל מכאן להגיד שאם אדם לא מודה שוללים ממנו את הזכות לחופשה, זה מוגזם.

יעקב ליצמן: יש מספיק דרכים לתת לו לצאת לחופשה של 24 שעות ולהגביל אותו בכל מיני הגבלות, אבל צריך בכל זאת לאפשר לו לצאת לחופשה.

יעקב ליצמן: לאחר הסיור שלנו באיילון ובמעשיהו – כמובן שלא היינו אצל דרעי, כך שאף אחד לא יכול לחשוד שמדובר בדרעי - הגיעה אליי תלונה שמגבילים אסירים בקבלת אוכל כשר.

יעקב ליצמן: כלומר לאחר הסיור שלנו התחילו להגביל אותם.

יעקב ליצמן: אולי רוצים להעניש את חברי הכנסת שלא יבואו לסיורים.

יעקב ליצמן: אני לא מקבל את הטיעון של שב"ס שיש בעיה תקציבית ואם אכן זו בעיה תקציבית, אז אתם צריכים לדאוג לזה כמו לכל הדברים האחרים.

אורית אדטו: אף אחד לא טען טיעון כזה.

יעקב ליצמן: נאמר לנו שיש בעיה תקציבית.

יעקב ליצמן: לא יכול להיות שאם מישהו רוצה לאכול אוכל בהכשר מסוים, שזה לא יינתן לו בטענה תקציבית.

יעקב ליצמן: נוכחנו לדעת שבכלא מעשיהו יש הרבה מקומות פנויים באגף של העובדים הזרים.

יעקב ליצמן: במקום זה אולי היה אפשר למצוא מקום אחר לעובדים הזרים ולפנות הרבה מקומות לאסירים, שכן יש אסירים שאין להם מיטות.

יעקב ליצמן: לא ייתכן שהעובדים הזרים יהיו במקום מרווח כזה, כאשר באגפים אחרים לאסירים אין מקום אפילו לשים את המזרונים המקופלים שלהם.

תג"ד סולומון טוויזר: אם האסירים באיילון היו מתאימים לכלא מעשיהו היינו מעבירים אותם לשם.

יעקב ליצמן: כל אסיר צריך לקבל מיטה.

יעקב ליצמן: לא משנה לי מי הוא או מה הוא ועל מה הוא נשפט.

יעקב ליצמן: אתה לא יכול לשכנע אותי שבחדר קטן ניתן לכלוא 14 אסירים, כאשר אין מקום אפילו לשים את המזרונים על הרצפה.

אורית אדטו: זה בדיוק המצב.

יעקב ליצמן: אני חייב להדגיש שההתייחסות של השב"ס לאסירים היא טובה מאוד.

יעקב ליצמן: אני חושב שכוועדת הפנים אנחנו חייבים לדרוש ממשרד האוצר לקבל תקציב מיוחד, כדי לשפץ או לבנות עוד בית כלא מעבר למה שקיים בתוכנית העבודה.

יעקב ליצמן: אני מוכן להירתם לזה.

דוד אזולאי: אני מקווה ששר האוצר הבא ייענה לבקשה הזאת.

זאב בוים: לגבי עניין התקציב – אני לא יושב בוועדת הכספים, כך שאני לא יודע מה התקציב המתוכנן לשב"ס.

זאב בוים: אני סקרן לדעת מה מצבו של התקציב השוטף, אם הוא פחת או אם גדל.

זאב בוים: כך גם לגבי תקציב הפיתוח.

זאב בוים: אני יודע שיש אבסורד בעניין התקציב למשטרת ישראל, שכן התכנון המקורי לגבי משטרת ישראל היה להפחית 500 תקנים.

זאב בוים: זה נשמע לי אבסורד נוראי במיוחד בתקופה הזאת.

זאב בוים: אני לא יודע בדיוק מה השלכות מצב החירום על מה שקורה בשב"ס ולכן אני מעוניין לדעת אם יש איזשהן השלכות של המצב על השב"ס.

זאב בוים: אם זו המדיניות המקורית והיא לא עודכנה גם כשהמצב הזה נמשך שלושה חודשים לגבי המשטרה, אז אני לא יודע מה לגבי השב"ס.

זאב בוים: מעניין לשמוע על כך, כי אנחנו לפני דיונים על התקציב וזו הזדמנות לראות אם יש צרכים מיוחדים שנוצרו, או אולי יש גזירה שאתם לא יכולים לעמוד בה וכדאי שנדע מזה.

זאב בוים: נכון שאנחנו צריכים להחליט בראיה כוללת על התקציב, אבל אולי נגיע למסקנה שלא צריך לקצץ.

זאב בוים: זה עניין שנידון עכשיו ועוד יש לנו אפשרות להשפיע, לרבות אולי הקמת ועדת משנה משותפת לוועדת הכספים ולוועדת הפנים לעניין זה.

זאב בוים: עלתה שאלה לגבי התפלגות האסירים לפי המוצא העדתי.

זאב בוים: אני רוצה לשים את זה על השולחן, כי זה לפי דעתי מעניין וראוי לבדיקה.

זאב בוים: אתם בוודאי יודעים שרוב האסירים הם בני עדות המזרח.

זאב בוים: החברה עוברת תהליכים, אנחנו משתדלים לתת יותר חינוך, יש הישגים בחינוך, יש יותר בעלי תעודת בגרות וגם מבחינה כלכלית יש התקדמות.

זאב בוים: אם זה נכון שיש מידה גבוהה של קורלציה בין מצב סוציו-אקונומי וחינוך לבין פשיעה וכל מה שכרוך בזה, אז חשוב מאוד לראות אם יש איזשהו שיפור בתחום הזה.

זאב בוים: אם יש פחות מבני עדות המזרח וכמה, זה נתון מאוד חשוב.

זאב בוים: אנחנו כל הזמן אומרים שצריך יותר חינוך ושהמצב הכלכלי הוא גורם משפיע ושאלה המנופים הכלכליים לשלוף נוער ומשפחות ממצב של מצוקה ולהביא אותם להיות אזרחים שיכולים לעמוד בזכות עצמם ולהתקדם.

יעקב ליצמן: מעניין לדעת גם מה אחוז הדתיים שנמצאים בשב"ס.

יעקב ליצמן: גם הנתון הזה קשור לחינוך.

רחמים מלול: אם יהיה נתון כזה הוא לא ישקף בדיוק את המצב, כי יש רבים שחוזרים בתשובה בין כותלי בתי הכלא.

זאב בוים: מעניין לדעת גם על הפשיעה בקרב אוכלוסיית העולים החדשים ומה המאפיינים שלה.

זאב בוים: אם בוחנים את זה על ציר של עשר שנים, אולי אפשר לדעת על ציר זמן כזה אם יש איזשהן מגמות.

זאב בוים: אחרי ההקדמה הארוכה הזאת, אני מבקש לשמוע מה קורה אצל האסירים הביטחוניים, איך מתנהלים חייהם, כמה אסירים ביטחוניים נכנסים לכלא ויוצאים עוד יותר ביטחוניים.

זאב בוים: בעצם מעניין אותי לדעת כמה השפעה פנימית וחיצונית מופעלת על אסירים ביטחוניים או אולי יש מצב כזה שאסירים ביטחוניים יוצאים מהכלא "ציוניים", כלומר כאלה שהכלא מיתן אותם .

זאב בוים: או אם כאשר הם נכנסים לסביבה של אסירים ביטחוניים הם מתחזקים בעמדותיהם הלאומיות, האנטי ישראליות וכו', יכול להיות שלא כדאי לעצור אותם.

זאב בוים: אולי יש ניסיון לתת להם קצת "ציונות" או שמראש לא מתעסקים בזה.

רחמים מלול: תוך כדי הסקירה של הנציבה לא סתם שאלתי שאלה לגבי המוצא.

רחמים מלול: אחד התפקידים של השב"ס הוא לשדר כלפי הגורמים הטיפוליים והחינוכיים אלה אמצעים צריכים לנקוט על מנת למנוע חזרה של אסירים מסוימים לבתי הסוהר או מניעת כליאתם של אותם אסירים.

רחמים מלול: אין ספק שהנתון שמצביע על כך שרוב האסירים הם בני עדות המזרח מראה שיש מתאם ברור בין המצב הסוציו-אקונומי, מצב ההשקעה החינוכית בשכבות אוכלוסיה מסוימות לבין האחוז שלהם בבתי הכלא.

רחמים מלול: לכן רציתי לשמוע נתונים בתחום הזה.

רחמים מלול: לגבי הצפיפות בבתי הכלא – היינו במתחם איילון וראינו דברים שהדעת והלב האנושי לא יכולים לסבול אותם.

רחמים מלול: אפשר להביא תירוצים כאלה ואחרים, אבל יש שם כמה חדרים שמתגוררים ומצטופפים בהם אסירים בתנאים בהמיים, תת אנושיים.

רחמים מלול: לא ייתכן שבחדר שגודלו לא יותר ממחצית החדר הזה מצטופפים כ-14 – 16 אסירים, כאשר שמונה מהם ישנים על הרצפה.

רחמים מלול: זה דבר קשה, קל וחומר שהם לא יוצאים במהלך היום ללימודים והם נמצאים כל היום בתוך החדר.

רחמים מלול: אני חושב שאנשים כאלה יאבדו את שפיות דעתם במהרה, אם לא איבדו אותה עד היום.

רחמים מלול: לא ייתכן שבמשך 12 שעות הם הולכים הלוך ושוב סביב עצמם, במרחק של מטר על מטר, כאשר אין מקום אפילו לשים תיק על הרצפה.

רחמים מלול: בכל זאת צריכים לנהוג בהם בצורה האנושית ביותר.

דניאלה במברגר-אנוש: לעצירים בבתי המעצר יש מצב כזה, אבל לא לעצירים בבתי הסוהר.

רחמים מלול: לדעתי לא החוק צריך להיות פה הקטליזטור כדי לאלץ אותי לדאוג למיטה לעציר או לאסיר.

רחמים מלול: בנקודה הזאת אנחנו מוכנים לעזור לשב"ס, אם זה בדיונים על התקציב או במקום אחר.

רחמים מלול: מה העמדה של הנציבה לגבי המעבר של משרדי השב"ס מירושלים לרמלה.

רחמים מלול: אני יודע שהיו דיונים בנושא הזה גם בממשלה הקודמת ובממשלה הנוכחית, אבל אני לא יודע איפה זה עומד הלכה למעשה.

רחמים מלול: האם רצוי לוותר על מרכזיותה של ירושלים לטובת האיחוד הזה או הנוחות היותר גדולה שיש לכם באיחוד המשרדים ברמלה?

איוב קרא: אני רוצה לברך את הנציבה, שבתקופתה מונה בפעם הראשונה בן העדה הדרוזית למפקד גוש צפון של השב"ס.

איוב קרא: כל אזרח בישראל ראוי בעיניי לכל תפקיד, על אחת כמה וכמה כאשר מדובר שצריך להביא לאינטגרציה ושילוב נכון של כל אזרחי ישראל.

איוב קרא: זה דבר שיכול להביא לאווירה טובה יותר ואין לי ספק שככל שתהיה אינטגרציה כזאת בכל מערכת זה רק יכול להוסיף רבות לאווירה, מה גם שמדובר פה במקום שמשרתים בו הרבה מבני העדה הדרוזית.

איוב קרא: אני רוצה להעיר על כך שלא פעם בני העדה מוצאים את עצמם מבקשים להתגייס לשירות בתי הסוהר, אך נענים בשלילה.

איוב קרא: ברוב הפעמים לא מנמקים את הדחיה, אלא רק אומרים שזה אי התאמה.

איוב קרא: לא יכול להיות שחייל שמשרת שלוש שנים בצה"ל והוא יושב בכל החזיתות ועושה את תפקידו טוב, לא מתאים לעמוד על מגדל שמירה בתל-מונד.

איוב קרא: זה דבר שלא יעלה על הדעת, לא הגיוני ואני מבקש לקבל תשובה על כך.

איוב קרא: בניגוד למה שאמר חבר הכנסת מלול, לי היתה הזכות לבקר את עזאם עזאם בכלא המצרי והיתה לי גם זכות לבקר בבתי כלא בטורקיה.

איוב קרא: לאור זה אני יכול לומר שבתי הסוהר בישראל או לפחות חלקם, יכולים להיות דגם לחיקוי גם במדינות המערב.

דניאלה במברגר-אנוש: משווים פה למצרים וטורקיה?

דוד אזולאי: אנחנו שואפים להגיע לרמה של ארצות הברית.

איוב קרא: נתתי אומנם דוגמה קיצונית, אולי כדי להראות שלא כדאי לראות מה נעשה שם.

איוב קרא: אם רואים שם את המצב, מבינים איך זה פה.

איוב קרא: יש הצעות חוק היום בכנסת שמדברות על שלילת זכות בחירה מאסירים.

איוב קרא: מאידך נשקלת גם אפשרות להפחית חצי מתקופת המאסר בגין התנהגות טובה.

איוב קרא: האם מודעים לכך בשב"ס?

איוב קרא: ניסיתי לבקר עצורים ביטחוניים, כדי לבדוק אפשרות לסייע במציאת פתרון לחילופי שבויים וגם לסייע לאנשי צד"ל דרך אותם גורמים ביטחוניים שנמצאים בבתי הסוהר.

איוב קרא: נאמר לי שרק משרד הביטחון יכול לאפשר דבר כזה.

אורית אדאטו: ביקשת כחבר כנסת לבקר את האסירים הביטחוניים?

איוב קרא: כן.

איוב קרא: נעניתי שבגלל כל מיני סיבות ביטחוניות שקשורות לזה לא ניתן לאפשר לי את זה.

איוב קרא: לצערי לא ניתן לי לעשות את זה, למרות שאני חושב שאפשר להגיע לאיזושהי פריצת דרך בנושא הזה.

אורית אדאטו: אתה מתכוון לאסירים שנמצאים בשב"ס?

איוב קרא: כן.

איוב קרא: לדעתי, אם החוק הישראלי חל עליהם ומטבע הדברים שירות בתי הסוהר אחראי עליהם, אין שום סיבה שהגורמים הביטחוניים לא יאפשרו לי את זה.

אורית אדאטו: לדעתי יש כאן

אורית אדאטו: אי הבנה טכנית, כי חברי כנסת מבקרים אסירים ועצירים ביטחוניים.

איוב קרא: אני מדבר על אסירים ביטחוניים מלבנון.

תג"ד סולומון טוויזר: זה לא קשור אלינו.

איוב קרא: ביקשתי ואמרו לי ששירות בתי הסוהר לא אחראי לזה.

אורית אדאטו: אנחנו לא מכירים את הנושא הזה.

מוחמד כנעאן: לגבי הנושא האחרון שהעלה חבר הכנסת איוב קרא, אני אישית מבקר בעיקר אסירים ביטחוניים ומעולם לא נתקלתי בדבר כזה.

מוחמד כנעאן: אני מתכוון גם לאסירים לבנוניים וגם לאסירים פלסטינים תושבי השטחים.

מוחמד כנעאן: היה לי הכבוד לשבת עם גברת אדאטו במשרדה.

מוחמד כנעאן: העליתי באותה פגישה כל מיני נושאים ורק שלשום קיבלתי תשובה למכתב שהשארתי.

מוחמד כנעאן: התשובה לא הניחה את דעתי.

מוחמד כנעאן: אני מתכוון לנושא תנאי מאסרם של האסירים הביטחוניים שהם אזרחי מדינת ישראל.

מוחמד כנעאן: עד היום לא זכינו לתשובות הולמות ומספקות, כדי שאנשים אלה יכולים לצאת לחופשות ולקבל שירותי טלפון.

מוחמד כנעאן: אני רוצה לציין מקרה של אסיר מעכו – במשך חודש וחצי ביקשתי שייצא לחופשה של יום אחד כדי לנחם את המשפחה שלו על מות אחיו.

מוחמד כנעאן: אותו אסיר שפוט ל-12 שנים ולמרות שכבר עברו 11 שנים ובעוד שנה הוא ייצא לחופשי, לא נתנו לו חופשה של יום אחד בטענה שהוא מסוכן.

מוחמד כנעאן: מה יהיה בעוד שנה, הסכנה תפחת?

מוחמד כנעאן: זו תשובה לא משכנעת אפילו לא ילד.

מוחמד כנעאן: הראיתי את התשובה לכמה אנשים כולל לעיתונאים וכולם אמרו לי שזה מצחיק.

מוחמד כנעאן: בן אדם מוגדר היום כמסוכן ובעוד שנה הוא לא יהיה מסוכן, איך זה יכול להיות?

מוחמד כנעאן: אותי בכל אופן זה לא משכנע, מה גם שמדובר על מקרה הומאני והיו מקרים של אסירים יותר מסוכנים שיצאו לחופשות.

מוחמד כנעאן: יש מקום לדחוף את הנושא הזה קדימה.

מוחמד כנעאן: זה ישפר את האווירה אצל המשפחות ביישובים השונים.

מוחמד כנעאן: היום אנשים רוצים לשנות את האווירה והמצב.

מוחמד כנעאן: עובדה היא שבעשר השנים האחרונות לא נכלאו עוד אסירים ביטחוניים, מלבד מקרה אחד או שניים.

מוחמד כנעאן: שירות בתי הסוהר גם צריך לדאוג לנושאים האלה ולתת חוות דעת לגבי חנינות.

מוחמד כנעאן: בעשרים שנה רק אחד אולי מקבל חנינה.

מוחמד כנעאן: מדובר על אסירים בני 70, איזה סכנה נשקפת מהם?

מוחמד כנעאן: השר, מעל בימת הכנסת, אמר דברים שלא קיימים במציאות.

מוחמד כנעאן: הכוונה אולי טובה, אבל מי שמושך בחוטים הוא הגורם הביטחוני, כאשר אין לזה משמעות לגבי אותם אסירים ביטחוניים שאני מדבר עליהם.

מוחמד כנעאן: אני מאוד מקווה שתהיינה תשובות מהירות לנושאים האלה.

מוחמד כנעאן: רק לאחר שבועיים קיבלתי תשובה לגבי אותו אסיר מעכו.

מוחמד כנעאן: באותו יום דיברתי עם עוזרת השר והיא אמרה לי שהיא מכינה את התשובה ואני אקבל אותה למחרת, אבל במשך שבועיים התשובה לא הגיעה, למרות שמדובר בפניה של חבר הכנסת.

מוחמד כנעאן: צריך להיות יחס אחר, כי אם אני כחבר כנסת לא מקבל תשובה מהירה, מה קורה עם אזרחים רגילים?

מוחמד כנעאן: הם בטח מקבלים תשובה אחרי שנה.

מוחמד כנעאן: אני רוצה לאחל לנציבה הצלחה ואני מאוד מקווה שבתקופה שלה – שכולנו בירכנו על המינוי שלה ועל אומץ ליבו של השר – שירות בתי הסוהר יזכה לעידן חדש, כי יש צורך במהפך בכל הנושא הזה.

דוד אזולאי: אחד הדברים שעלו בביקורים שלנו הוא לגבי זכויות האסיר.

דוד אזולאי: אסירים שנקלטו בבתי הסוהר לא ידעו תמיד על זכויותיהם בצורה מסודרת.

דוד אזולאי: אומנם בתוך משרד מנהל בית הכלא יש ספר שמדבר על זכויות האסיר, אבל יש למצוא פתרון שיאפשר לכל אסיר שמגיע לדעת מה הן זכויותיו.

דוד אזולאי: זאת לא צריכה להיות בעיה גדולה והאסיר החדש לא צריך לשמוע את זה מפה לאוזן או לקבל רשות לעיין בספר בתוך חדרו של מנהל הכלא.

דוד אזולאי: אולי אפשר להנפיק איזשהו ספרון שיאפשר לאסירים לדעת לפחות את זכויותיהם האלמנטריות.

דוד אזולאי: אם הנקודה הזאת שאני מעלה נשמעת לכם מוזרה, דעו לכם ששמעתי את זה מאסירים במעשיהו.

דוד אזולאי: כאדם דתי מאוד הפריע לי, ואני חושב שזה צריך לבוא על פתרונו, כל נושא מערך הכשרות בבתי הסוהר.

דוד אזולאי: אני מודה שלא למדתי מספיק את הנושא וזה יהיה אחד מהנושאים שנרצה ללמוד אותם לעומק.

דוד אזולאי: בכלא צלמון בו ביקרנו ראינו מטבח ענק, משוכלל ומצויד במיטב הציוד המודרני.

דוד אזולאי: התעניינתי לדעת כמה מנות מכינים במטבח הזה ונאמר לי שמכינים כ-5,000 מנות ביום.

דוד אזולאי: נדהמתי לשמוע שבמטבח כזה אין אפילו משגיח כשרות אחד.

דוד אזולאי: מי שמבצע את העבודה הם האסירים עצמם, שהם המשגיחים.

דוד אזולאי: אני חושב שיש כאן דבר שהוא בבחינת להכשיל את הרבים.

דוד אזולאי: רב בית הכלא לא היה באותו יום ולכן לא קיבלתי תשובות ברורות.

דוד אזולאי: בכל מקרה זו בעיה קשה ומקום בסדר גודל כזה צריך שיהיה לו משגיח כשרות שאינו מהאסירים.

דוד אזולאי: עוד לגבי נושא הכשרות – הועלנו בפנינו טענות על כך שבקנטינה בבתי הכלא מעשיהו ואיילון אין מספיק מצרכים בהכשר למהדרין.

דוד אזולאי: יש אסירים שמבקשים אוכל כשר למהדרין ולגבי הנושא הזה קיבלתי תשובות לא מספקות מהשב"ס.

דוד אזולאי: יש בעיה לאסיר שרוצה לאכול אוכל כשר למהדרין והוא עובר שבעה מדורי גיהינום עד שמאשרים לו לקבל את האוכל הזה.

דוד אזולאי: אני יכול לומר שלפחות במקרה אחד הייתי מעורב באופן אישי – ולא מדובר באריה דרעי – במקרה של אסיר שאני יודע שהוא ממשפחה חרדית והוא חי אורח חיים חרדי ולא סיפקו לו אוכל כשר למהדרין, למרות שביקשתי את זה, בטענה שבימים שהוא היה בשב"ס הוא אכל את האוכל הרגיל.

דוד אזולאי: האם אתם רוצים שהוא ימות ברעב?

דוד אזולאי: הרי לא נתנו לו אוכל כשר למהדרין והוא נאלץ לאכול מה שנתנו לו.

דוד אזולאי: בבתי הכלא שסיירנו בהם ראינו מדריכים שהם עצמם היו אסירים, שוקמו והיום הם משמשים כמדריכים.

דוד אזולאי: המדריכים האלה עושים עבודה יוצאת מהכלל.

דוד אזולאי: הבנתי שהם עובדים דרך חברות כוח אדם ומשכורתם מאוד מאוד זעומה.

אורית אדאטו: זה שייך לרשות לשיקום האסיר.

דוד אזולאי: אלה מדריכים מאוד חיוביים שתורמים למערכת.

דוד אזולאי: חבל מאוד שאנשים כאלה יעזבו את המערכת בשל השכר הנמוך, שהוא פחות משכר מינימום.

דוד אזולאי: המדריך ששוחחתי איתו דיבר איתי על סדר גודל של פחות משכר מינימום.

חיים שמולביץ: לא מדובר במשרה מלאה.

דוד אזולאי: עצם העובדה שהבעיה הזאת עלתה מראה שכנראה קיימת בעיה.

דוד אזולאי: אני מציע לכם לבדוק את העניין הזה, כי מדובר בכוח אדם יעיל וטוב שמשרת את המערכת.

תג"ד יוסי בק: ברור שאי אפשר להתייחס למקרים הספציפיים שהוזכרו כאן מבלי לבדוק אותם לגופו של עניין.

תג"ד יוסי בק: לגבי מב"ן – אדם שמבקש טיפול, בעיקרון נותנים לו טיפול.

תג"ד יוסי בק: אני מכיר מקרה – ואני לא יודע אם לכך התכוונו חברי הכנסת – שאסיר ביקש להכתיב למעשה את הפונקציה שתיתן לו את הטיפול.

תג"ד יוסי בק: כלומר הוא ביקש לקבל טיפול של פסיכולוג, כאשר באבחון המקצועי שנערך לו נמצא שמסגרת אחרת מתאימה לו יותר לטיפול והוא סרב לה.

תג"ד יוסי בק: צריך להבין שכל מקרה נבדק לגופו של עניין ומתבצע אבחון שבעקבותיו אנחנו מחליטים מה המסגרת הטיפולית המתאימה לו ביותר.

תג"ד יוסי בק: יש גם אנשים שמביעים ורבלית נכונות לטיפול, אבל כאשר מתחילים איתם הליך של טיפול מתברר שהם למעשה לא בשלים ואז מפנים אותם למסגרות אחרות.

דוד אזולאי: וכל זה לוקח זמן.

דוד אזולאי: עד שמתחילים את הטיפול האסירים מפסידים בינתיים את החופשות שלהם.

דוד אזולאי: אני מציע לך שלפני שאתה עונה לנו תשובות כדאי שתבדוק את הדברים, כי מתוך ידיעה ברורה אני אומר לך שגם אנשים בתוך השב"ס העלו את הבעיה.

דוד אזולאי: בואו לא ננסה לטייח את העניין הזה.

דוד אזולאי: זו בעיה קיימת ואל תתעלם ממנה.

תג"ד יוסי בק: הקדמתי ואמרתי שמכיוון שלא הונחו לפני הישיבה הזאת מקרים ספציפיים לא יכולנו לבדוק אותם ולכן אמרתי שאני עונה תשובה כללית.

דוד אזולאי: אני מכיר באופן אישי מקרה כזה, לרב ליצמן יש שני מכתבים בנושא, ואני בטוח שאם הייתי עושה עבודה יותר יסודית בעניין הזה היו לי נתונים מאוד מאוד קשים.

אורית אדאטו: עיקר הטיעון הוא על אלה שאומרים "אינני מוכן לקבל טיפול", ובגין זה הם באמת אינם יוצאים לחופשה.

דוד אזולאי: בפירוש לא.

דוד אזולאי: אני מדבר על אותם אנשים שרוצים לקבל טיפול ובגלל חוסר בכוח אדם בשב"ס הם לא מקבלים את הטיפול וכתוצאה מכך יש עיכוב ביציאה לחופשות.

דוד אזולאי: צריך לשים את הדברים על השולחן ולא להתעלם מהם.

דוד אזולאי: אין לי ויכוח לגבי אלה שלא רוצים לקבל טיפול.

דוד אזולאי: אני מדבר על אלה שרוצים לקבל טיפול והם לא זוכים לו.

דוד אזולאי: כתוצאה מכך הם לא יוצאים לאירועים משפחתיים, הם לא יוצאים לחופשות וכו'.

דוד אזולאי: יש לי כרגע, בשליפה מהמותן שניים-שלושה מקרים כאלה.

אורית אדאטו: אני חושב שכדאי שתיתן לנו את כל הפרטים ואנחנו נבדוק את זה, כי אלה המקרים היותר קשים.

אורית אדאטו: אני שמחה מאוד לשמוע את מה שאמרת ברישא של דבריך, משום שנשאלנו מדוע אנשים שאינם מוכנים להודות ולשתף פעולה לא יוצאים לחופשה.

אורית אדאטו: פה ההסבר הוא של רמת המסוכנות.

דוד אזולאי: אנחנו בוודאי לא נהיה אלה שנאפשר לשחרר אנשים שיסכנו את שלום הציבור.

דוד אזולאי: על כך אין בינינו ויכוח.

דוד אזולאי: אני לא מטיח בכם דברי ביקורת, אלא אני רוצה למצוא יחד איתכם את הפתרון ולעזור בבעיה הזאת.

גונדר דניאל אבידן: יש איזשהו צדק במה שאתה אומר, שכן המורשים לתת טיפול נפשי הם אנשי מב"ן והם באים ממשרד הבריאות.

גונדר דניאל אבידן: לכן זה לא תלוי בנו וזו בעיה של תקנים במשרד הבריאות.

גונדר דניאל אבידן: היינו מאוד שמחים אם התקנים האלה היו מוגדלים, כי הם המורשים היחידים שיכולים לתת חוות דעת טיפולית בנושא בריאות הנפש.

גונדר דניאל אבידן: אנחנו לא מורשים לתת תשובה כזאת, אלא אנחנו משתמשים בשירותיהם.

גונדר דניאל אבידן: אנחנו מאוד נשמח אם התקנים האלה יוגדלו כדי לתת מענה ראוי לנושא הזה.

דוד אזולאי: האם היתה פניה שלכם לאיזשהו גורם בעניין הזה?

אורית אדאטו: יש ועדה משותפת שדנה על המב"ן החדש שעתיד להיפתח.

אורית אדאטו: יש ועדה משותפת של המשרד לביטחון הפנים ומשרד הבריאות.

דוד אזולאי: אני מוכן להיות לעזר בעניין הזה, כי זו בעיה קשה מאוד.

דוד אזולאי: אמרתי בתחילת דבריי שכל מה שיש לאסיר זה לצאת לחופשה וזה נמנע ממנו בשל הטיפול הזה.

דוד אזולאי: אני חושב שזו פגיעה קשה באסירים.

דוד אזולאי: אני מוכן לזמן את נציגי משרד הבריאות ולקיים דיון משותף עם ועדת העבודה והרווחה, כדי לפתור את הבעיה הזאת.

דוד אזולאי: אני מחכה לשמוע מכם בעניין הזה.

תג"ד יוסי בק: הוזכר כאן הנושא של מדרשיות ומתן אפשרות לאסירים ללמוד.

תג"ד יוסי בק: יש 17 מדרשיות בשירות בתי הסוהר, ששם אסירים שמבקשים ללמוד תורה יכולים ללמוד .

תג"ד יוסי בק: יכולים להיות מקרים בודדים של אסירים שבגלל הסיווג שלהם – כנתוני הגנה או אחרים – אינם יכולים להשתבץ באגף כזה.

תג"ד יוסי בק: ככלל, בכל בית סוהר כמעט יש מדרשה ומי שמעוניין בזה ויכול להשתבץ באגף כזה יכול ללמוד.

תג"ד יוסי בק: חבר הכנסת ליצמן דיבר על מתחזים שרוצים להיכנס לאגף התורני.

תג"ד יוסי בק: בעיקרון, כל אסיר, לפני שהוא עובר לאגף דתי, עובר מיון של רב בית הסוהר וגורמים נוספים לפני שיש לאותו אסיר כניסה לאגף.

תג"ד יוסי בק: גם לאחר שאותו אסיר מתקבל לאגף הוא חייב להוכיח את עצמו, הרי דווקא המשטר באגף דתי הוא מחמיר יותר מאשר באגף רגיל, במובן זה שהאסיר חייב לקום לתפילות, חייב להשתתף בשיעורים וחייב להוכיח את עצמו.

תג"ד יוסי בק: כלומר, גם אם אדם הצליח לעבור את המיון ולהגיע לאגף כזה, יהיה לו קשה לאורך זמן להעמיד פנים, כי אדם מחויב לאורח חיים שמאוד מאוד מחייב והוא בעצם תחת זכוכית מגדלת במשך כל הימים.

תג"ד יוסי בק: אדם שלא מתאים לאגף כזה מורחק מהאגף.

תג"ד יוסי בק: נשאלה שאלה לגבי הכשרות בבית כלא צלמון.

דוד אזולאי: אני דיברתי רק על צלמון, כי אני לא יודע מה קורה במקומות אחרים.

תג"ד יוסי בק: אנחנו מפעילים מערך גדול של משגיחי כשרות.

תג"ד יוסי בק: יש מקומות ששם אנשינו מקבלים הסמכה מהרב הראשי לשמש כמשגיחי כשרות, כלומר אם הם שומרי מצוות והם בעלי הידע המתאים לכך.

תג"ד יוסי בק: בכל אותם מקומות ובכל אותן שעות שאי אפשר שהפיקוח ייעשה על ידי אנשינו, אנחנו שוכרים את שירותיהם של אנשים מבחוץ.

תג"ד יוסי בק: אין דבר כזה שמטבח בשב"ס יהיה בלי השגחה.

דוד אזולאי: הנה עובדה.

דוד אזולאי: זה דבר שבדקתי בעצמי וראיתי בעיניי.

דוד אזולאי: אין משגיח כשרות במטבח שמכין 5,000 מנות.

דוד אזולאי: אני מציע שתבדוק את הנושא הזה, מה גם שלאחר שסיימתי את הסיור התעניינתי בנושא.

אורית אדאטו: גם המנהל ענה לך את אותה תשובה.

דוד אזולאי: אני לא יודע מי ענה את התשובה.

דוד אזולאי: הנושא נבדק ואני יכול להודיע לכם שאין משגיח כשרות באותו מטבח.

דוד אזולאי: יש אסירים שמשמשים כמשגיחי כשרות ויכול להיות שהם יכולים להוות תוספת לכוח אדם, ככוח עזר, וזה מקובל ומצוי בכל מקום, אבל חייב להיות לפחות אדם אחד מקצועי שיפקח על זה, מלבד רב בית הכלא.

אורית אדאטו: אנחנו נבדוק את הנושא ונעביר לוועדה את השם והתפקיד של האיש ומה הוא עושה.

תג"ד יוסי בק: לעניין אוכל בהכשר בד"ץ – השב"ס מספק אוכל בהכשר של הרבנות הראשית, וזה מספק את רוב האסירים.

תג"ד יוסי בק: לגבי אדם שמבקש לאכול אוכל עם הכשר בד"ץ, מתקיימת ועדה בכל בית סוהר שמשתתפים בה נציגי היחידה ונציגות הרבנות הראשית של השב"ס, והם בוחנים אם אותו אדם אכן זקוק למזון בהכשר בד"ץ, על פי קריטריונים אם הוא נוהג באמת לאכול מזון כזה.

תג"ד יוסי בק: כלומר, אדם שפעם אוכל בד"ץ ופעם אוכל דברים בהכשר של הרבנות הראשית, ברור לכל אחד שהוא אינו אדם שאך ורק יכול לאכול מזון בהכשר בד"ץ.

דוד אזולאי: השאלה מה המודד שלך.

דוד אזולאי: אם המודד שלך הוא התקופה הראשונה שבה הוא נקלט בבית הסוהר והוא עדיין המום, אז זה בוודאי לא מודד נכון.

דוד אזולאי: צריך להסתכל על עברו של האיש וזה בהחלט יכול להוות מודד.

תג"ד סולומון טוויזר: אני מכיר את האוכלוסיה הזאת טוב מאוד ולא פעם אני נתקל באנשים שרוצים לאכול בהכשר של בד"ץ ובדרך כלל לפני המאסר הם לא אכלו מעולם בד"ץ.

תג"ד סולומון טוויזר: הם רוצים לאכול בהכשר בד"ץ, כדי לקבל אוכל יותר טוב ממה שמקבל אסיר אחר.

תג"ד סולומון טוויזר: אם אותו אחד רוצה לחזור בתשובה, שיחזור בתשובה בתוך בית הכלא ויוכיח להנהלה שהוא אכן שינה את אורח חייו ואז הוא יקבל.

דוד אזולאי: זה באמת סיפור אחר.

דוד אזולאי: אם אדם חוזר בתשובה ותוך כדי חזרה בתשובה הוא מבקש אוכל כשר למהדרין, אני מניח שיש היענות לזה.

דוד אזולאי: אני מדבר על אדם שבא ממסגרת מסוימת ומבקש אוכל כשר למהדרין.

תג"ד סולומון טוויזר: אני מסכים איתך.

תג"ד סולומון טוויזר: אני מכיר הרבה אנשים שהיו במסגרת דתית-מסורתית מחוץ לכלא.

דוד אזולאי: אני מדבר על אנשים שאכלו כשר למהדרין.

תג"ד סולומון טוויזר: אנחנו עושים בדיקה לאחור, בודקים מי המשפחה ואם הוא באמת נהג לאכול אוכל כשר למהדרין, ואם כן הוא אכן מקבל.

תג"ד יוסי בק: אני רוצה לציין שכל שלושה חודשים מתקיימת ועדה חוזרת, ואם אדם – בגלל טעות או בגלל שלא שם לב אכל משהו שלא בהכשר בד"ץ – כל שלושה חודשים הדבר נבדק מחדש ואדם כזה, אם הוא עומד בקריטריונים, יכול לקבל אישור למזון בד"ץ.

תג"ד יוסי בק: לגבי אדם שבא מהעולם החרדי ונכנס לכלא, אין שום בעיה לגביו, כי קודם כל נותנים לו את האוכל של הבד"ץ ואחר כך בודקים הלאה.

תג"ד יוסי בק: לא אומרים לו קודם שצריך לבדוק ורק אחר כך נותנים לו.

תג"ד יוסי בק: רק אם מתברר במקרים נדירים שאדם כזה אינו עומד בקריטריונים, אז לכל היותר ניתן לשלול את זה.

תג"ד יוסי בק: אין מצב שאדם כזה שבא מהמגזר החרדי ומגיע לכלא, נאלץ בתחילת הדרך לאכול אוכל רגיל.

חיים שמולביץ: יושב ראש הוועדה דיבר על נושא התקנות לעניין ביקורי המשפחות והעובדה שהנוסח הקיים שמדבר על שישי-שבת-ראשון הוא בעייתי.

חיים שמולביץ: אני מבקש לעדכן את הוועדה שבנושא הזה ישנו נוסח חדש של תקנות שבימים אלה עומד להיות מפורסם ברשומות, לפיהן הנושא של הימים הספציפיים האלה ירד והימים האלה יהיו על פי קביעה של מנהל המתקן עם גמישות הן לגבי הימים והן לגבי השעות.

אורית אדאטו: כבר עתה בפועל יש ביקורים גם בימים אחרים, כי ברור שאי אפשר להכיל את כולם בשישי-שבת-ראשון.

דוד אזולאי: מתי יפורסמו התקנות האלה?

חיים שמולביץ: השר חתם ממש בימים אלה וזה עומד עכשיו לפני פרסום ברשומות.

חיים שמולביץ: לגבי מספר המבקרים יש קביעה בתקנות לגבי מבוגרים וילדים.

חיים שמולביץ: בדרך כלל לגבי הילדים יש עניין של שיקול דעת וישנה הרחבה.

דוד אזולאי: בביקורים שלנו בחרמון ובצלמון ראינו בעיה של משפחה שבאה עם הרבה ילדים שאז גם זמן הביקור אינו מספיק.

דוד אזולאי: לא יכול להיות שאסיר שיש לו שישה-שבעה ילדים יקבל את אותו זמן כמו אסיר שיש לו ילד אחד או שניים.

תג"ד סולומון טוויזר: אדם שנמצא בבית סוהר טיפולי מגיע לו ביקור אחד לשבועיים למשך חצי שעה.

תג"ד סולומון טוויזר: אדם שנמצא בבית סוהר חרמון במסגרת טיפולית מגיע לו ביקור אחד לשבוע למשך שעה.

דוד אזולאי: זה לא זמן מספיק למשפחה גדולה.

תג"ד סולומון טוויזר: אתם מסתכלים על זה כאילו אנחנו מונעים ביקורים.

תג"ד סולומון טוויזר: יש בבית סוהר מאות אסירים וישנו נוהל שלפיו המנהל רשאי לתת לאסיר שיש לו הרבה ילדים תוספת ביקורים ואפילו לקבל שני ביקורים בשבוע של עד שעה.

דוד אזולאי: בפועל זה לא נכון.

תג"ד סולומון טוויזר: אסיר שנמצא באגף טיפולי, אם הוא נמצא בגמילה מסמים או בכל אגף טיפולי אחר, מצ'פרים אותו בכך שנותנים לו עוד שעה.

תג"ד סולומון טוויזר: אסיר שלילי לא מקבל צ'ופר כזה.

דוד אזולאי: אנחנו לא מבקשים שתצ'פר אותו, אלא תיתן לו קודם כל על פי החוק.

דוד אזולאי: לא יכול להיות שאבא לשמונה-תשעה ילדים יקבל את אותו זמן ביקור כמו אבא לילד אחד ולא משנה מה העבירה שלו.

דוד אזולאי: מבחינתי זה לא משנה.

חיים שמולביץ: העמדה הזאת הוצגה בפנינו ואנחנו בוחנים כרגע את האפשרות שמי שיש לו יותר ילדים יקבל יותר זמן ביקור.

חיים שמולביץ: גם יושב ראש הוועדה וגם יושב ראש ועדה אחרת פנה בדיוק באותו עניין ועתה אנחנו בוחנים את העניין וניתן על כך תשובה.

חיים שמולביץ: לגבי נושא הסמים נשאלה שאלה אם יש מצב שבו לשירות בתי הסוהר נוח לו עם סמים.

חיים שמולביץ: בנוסף למה שאמרה הנציבה בעניין הזה, אני רוצה להזכיר שתוקן החוק רק לפני מספר שנים ונקבע שאחד מהיעדים של שירות בתי הסוהר הוא גם מניעת עבירות במיוחד בתחום הסמים.

חיים שמולביץ: ניתנו סמכויות לאנשי שירות בתי הסוהר לגבי עיקוב, מעצר וחיפוש בנושא סמים.

חיים שמולביץ: הנושא הזה מיושם, כולל הקמת יחידה עם סמכויות מיוחדות לאכיפה, כולל חוקרי משטרה שמוצבים אצלנו והם מטפלים בנושא של חקירת סמים.

חיים שמולביץ: בקטע של האכיפה אנחנו נלחמים בהיצע במקביל למלחמה בביקוש, שזה מתבטא בגמילה והפרדת נקיים.

חיים שמולביץ: לעניין הזכאות של עצור למיטה – אכן חוק הסדר הדין הפלילי (סמכויות אכיפה – מעצרים) קובע זכאותו של עצור למיטה.

חיים שמולביץ: השאלה הזאת עלתה גם בדיוני הכנסת וגם על ידי נשיא בית המשפט העליון, מדוע יש לעצור יותר זכויות מאסיר.

חיים שמולביץ: השופט ברק אמר שיש מקום שגם לאסיר תהיה זכות כזאת, אבל אם הוא צריך להעדיף בין השניים הוא מעדיף את העצור, כי העצור הוא בחזקת זכאי וטרם הורשע בדין.

דוד אזולאי: האסירים לא מקבלים את הטיעון הזה ובצדק.

חיים שמולביץ: כמובן שאם תהיה חקיקה אחרת בנושא הזה, יצטרכו להיערך בהתאם.

חיים שמולביץ: לגבי הכשרות למהדרין – אני רוצה לציין שכל הנושא של כשרות למהדרין היה ביוזמה של שירות בתי הסוהר.

חיים שמולביץ: אין חובה עלינו לא בחוק, לא בתקנות ולא בשום הוראת דין כלשהי, לספק אוכל בהכשר למהדרין, ונקבע שבשירות בתי הסוהר ניתן לאכול אוכל באותו הכשר כמו של צה"ל, אבל אנחנו לקחנו מיוזמתנו את המחויבות הנוספת לספק אוכל כשר למהדרין, כדי להתחשב באותם אלה שרוצים לאכול רק אוכל כשר למהדרין.

רחמים מלול: מדברים על מחצית על התנהגות טובה במקום שליש.

חיים שמולביץ: זה מדבר על כולם, כלומר כל אדם שמסיים לרצות 50% יבוא בפני ועדה.

דוד אזולאי: רוצים לדרג את זה לסוגי עבירות מסוימות.

חיים שמולביץ: אם זה יבוא בקריטריונים אחרים, הנושא הזה ייבחן מחדש.

תג"ד סולומון טוויזר: אני מתפלא על כך שיושב ראש הוועדה קיבל מכתב של אסיר על כך שלא קיבל תשובה.

תג"ד סולומון טוויזר: היום לכל אסיר יש כתובת בנציבות.

תג"ד סולומון טוויזר: צר לי על כך שחברי הכנסת קיבלו תשובה באיחור של שבועיים שלושה, כאשר אנחנו חייבים לתת למשפחות האסירים תשובה תוך שבוע.

תג"ד סולומון טוויזר: לגבי זכויות אסירים – לא נכון לומר שיש בבית סוהר מעשיהו אסירים שלא יודעים את זכויותיהם.

תג"ד סולומון טוויזר: מלבד הספר "חובות וזכויות אסירים", יש בכל פרוזדור פלקט ענק בו מפורטות הזכויות והחובות.

תג"ד סולומון טוויזר: החוק אומר שתוך 48 שעות מרגע קליטת האסיר, חובה לראיין אותו ואז גם אומרים לו מה חובותיו ומה זכויותיו.

תג"ד סולומון טוויזר: תוך 48 שעות צריך לראות אותו גם עובד סוציאלי.

תג"ד סולומון טוויזר: לאחר מכן יש לו ועדת עבודות, ועדת קבלה ושיבוץ וועדת מיון.

תג"ד סולומון טוויזר: כל הוועדות האלה מספרות לאסיר מה מותר ומה אסור לו.

תג"ד סולומון טוויזר: חבר הכנסת מלול אמר שהוא רוצה התפלגות מבחינת המוצא – אם היו שואלים אותי אני לא הייתי נותן את הנתון הזה, כי יש לי בעיה עם הנושא הזה.

תג"ד סולומון טוויזר: היום יש גידול במספר האסירים מהעליה הרוסית ואפשר לומר שיש בעיה גלובלית לגמרי.

גונדר אבי ילניק: חבר הכנסת בוים שאל לגבי התקציב – התקציב של שב"ס הוא כמיליארד שקל בשנה.

גונדר אבי ילניק: זה כולל את השכר, הקיום של שב"ס, הפיתוח והגימלאות.

גונדר אבי ילניק: התקציב של 2001 יותר קטן מהתקציב של שנת 2000 וזה אומר שבשנה הבאה יש לנו פחות כסף לעשות את אותו מערך ואת אותם דברים שחשובים לנו וחשובים גם לכם.

גונדר אבי ילניק: אנחנו חלק ממצב החירום שיש במדינה.

גונדר אבי ילניק: ברגע שהמשטרה עצרה מאות אנשים, בתהליך מתגלגל זה מגיע גם אלינו ואכן קלטנו כמה מאות.

גונדר אבי ילניק: קיבלנו גם איזשהו נתח תקציבי ממה שהמשרד לביטחון פנים קיבל וזה עזר לנו בטיפול בעניין הזה.

גונדר אבי ילניק: כמו לגבי המשטרה, גם לגבינו עוכב הקיצוץ בתקציב שאמור היה לקצץ כמה עשרות סוהרים.

גונדר אבי ילניק: זה לא בוטל, אלא נדחה מה-1 בינואר ל-1 ביולי.

גונדר אבי ילניק: אנחנו שמחים על העיכוב ונשמח אם זה יבוטל לחלוטין.

אורית אדאטו: לגבי הנושא של שחרור מהכלא והיציאה לחברה – זיהינו את הבעיה הזאת והיום אנחנו עושים מאמץ בכיוון.

אורית אדאטו: נשאלתי על ידי חבר הכנסת מלול ששאל איך זה קורה למרות שאנחנו עושים כל כך הרבה מאמצים.

אורית אדאטו: צריך להבין שבעולם אחוז הרצידיויזם נע בין 60 ל-70% ואפילו מעל 70%.

אורית אדאטו: אנחנו נמצאים בסביבות ה-60%.

אורית אדאטו: אנחנו נכנסים כרגע למאמץ מיוחד כדי לחבר את הגופים האחרים, כי ברור לנו שאי אפשר שאנחנו נעשה את כל המאמצים וזה ייפול ביציאה מבית הסוהר.

אורית אדאטו: כנראה שבהמשך נבקש עזרה ושיתוף פעולה.

אורית אדאטו: לגבי עמדתנו למעבר משרדי השב"ס מירושלים לרמלה.

אורית אדאטו: אנחנו אומרים כל הזמן שיש התייעלות בשילוב ובחיבור של מטה נציבות השב"ס.

אורית אדאטו: לא תחשדו בנו שאנחנו רוצים דווקא להוציא את המשרדים מירושלים ולהעביר לרמלה, אלא שההבדל הוא שברמלה יש מבנים של שירות בתי הסוהר ובירושלים אנחנו חיים בשכירות.

אורית אדאטו: אין מבחינתנו בעיה עקרונית שהמטה יהיה בירושלים, אלא יש בעיה תפעולית וכנראה שההיגיון אומר להעביר את מה שבשכירות למבנים קיימים ולא לעשות את ההיפך.

רחמים מלול: יש מקום ברמלה?

אורית אדאטו: יש מקומות נוספים ברמלה ולפחות בשלב ראשון גם שם ישכרו מבנים.

אורית אדאטו: ההיגיון אומר שלאט לאט יצטרכו למסד את הנושא.

רחמים מלול: הנושא הוקפא?

אורית אדאטו: אנחנו העברנו את זה לרמת השר ועד כמה שאנחנו יודעים זה נמצא כרגע בדיון מול האוצר.

רחמים מלול: צריך לזכור שהמדיניות היא להעביר משרדי ממשלה לירושלים ולא להיפך.

אורית אדאטו: אין לנו התנגדות עקרונית להיות בירושלים, אנחנו רוצים לאחד.

דוד אזולאי: הוועדה תפנה לשר ותבקש ממנו להימנע מהעברת המשרדים לרמלה.

אורית אדאטו: באשר לקושי לגיוס לשב"ס – אנחנו משתדלים להגיע למצב שבו כוח האדם המתגייס לשירות בתי הסוהר יוכל לתת מענה לצרכים.

אורית אדאטו: יש היום כללים של גיוס שאולי פעם לא היו קיימים, זה כולל מבחני כניסה ומבחני אישיות וכל מה שקשור לזה.

אורית אדאטו: מי שעובר את המבחנים האלה נכנס, ומי שלא עובר אותם לא נכנס.

אורית אדאטו: חלק לא קטן מהמשרתים בשירות בתי הסוהר הם בני העדה הדרוזית, כ-25%, ואנחנו דואגים לתת את כל האפשרויות הזהות בפני כולם.

אורית אדאטו: לא כולם מצליחים להיכנס, גם אם הם לא מבני העדה הדרוזית.

אורית אדאטו: מי שעובר את המיונים הוא בר גיוס.

אורית אדאטו: מעבר לכך, במשך שנה שלמה לא גייסנו, בגלל סגירת כלא דמון והעובדה שהיינו צריכים לרדת בסד"כ.

אורית אדאטו: אנחנו נתחיל לגייס שוב החל מראשית השנה הבאה.

אורית אדאטו: יש עוד הרבה מה לומר ומה לעשות, ואני חושבת ששיתוף הפעולה בינינו הוא מתבקש ומתחייב.

דוד אזולאי: אני רוצה להודות לנציבה ולכל הצוות שהופיע בפנינו.

דוד אזולאי: אני מקווה שיהיה בינינו שיתוף פעולה בהמשך.

דוד אזולאי: יהיו לנו עוד סיורים בבתי הסוהר וגם דיונים פרטניים על נושאים מסוימים עם כל המומחים שקשורים לנושא.

דוד אזולאי: הוועדה שמעה בדאגה רבה שכ-10% מהאסירים הם בעצם עצורים עד תום ההליכים – כ-1311 בשב"ס ועוד 711 במשטרה.

דוד אזולאי: הוועדה דורשת מהשב"ס לתת מענה לדרישות אסיר למב"ן, על מנת שלא תישלל זכות האסיר לחופשה.

דוד אזולאי: הוועדה תסייע בכל דרך, יחד עם ועדת העבודה והרווחה, לקדם את העניין.

דוד אזולאי: הוועדה דורשת למצוא פתרון לאלתר לביקורי המשפחה, לימי הביקור ומשך הביקור.

דוד אזולאי: אנחנו נמשיך לעקוב אחר העניין הזה.

דוד אזולאי: הוועדה תפעל בשיתוף פעולה ובתיאום עם השב"ס לפתרון מצוקות האסיר המשתחרר בתום ריצוי עונשו.

דוד אזולאי: הוועדה תמשיך ותקיים סיורים נוספים בבתי הכלא והמשך מעקב אחר נושאים מסוימים בדיוני הוועדה.

דוד אזולאי: אני מודה לכולם, הישיבה נעולה.